**Bestyrelsens beretning på Generalforsamlingen**

**den 10. september 2020**

I skrivende stund har Danmark været sat på hold siden marts måned på grund af Corona/Covid-19 virus. Patienterne på Arresødal Hospice har besøgsbegrænsninger og de frivillige er netop vendt tilbage til deres beskæftigelser efter at have været hjemsendte i ca. 5 måneder.

Midt i denne mørke, usikre og deprimerende situation er det helt befriende at tænke tilbage på det år som denne beretning kommer til at omhandle, nemlig 2019.

Overordnet var året et velfungerende, stabilt og lyst år for Støtteforeningen Arresødal Hospice.

Igen i år skal der sendes en stor tak til hele bestyrelsen for et godt og

konstruktivt arbejde. Tak til alle for jeres indsats i det forløbne år.

Hospiceleder Lisbeth Due Madsen, frivilligkoordinator Lone Clemen samt personalet på Arresødal Hospice har været uvurderlige sparrings- og samarbejdspartnere og tak for det.

Igen i år var vores store, årlige arrangement ”Mig til Dig Stafet 2019” en bragende succes. Solen og det gode vejr var vores trofaste gæst ved vores tredje stafetarrangement. Næsten 500 gæster havde lagt turen forbi for at deltage i en af de to planlagte ruter gennem Frederiksværk. Den efterfølgende udskænkning af grillpølser, hjemmebagte kager samt de 400 gaver i vores tombola blev nærmest ribbet væk.

I denne forbindelse vil det være på sin plads at takke de frivillige som var med til at gøre denne dag til en succes. Også en tak til de 100-vis af sponsorer som enten økonomisk eller med gaver også i år støttede vores stafet.

I alt indbragte årets ”Mig til Dig Stafet 2019” et overskud på kr. 126.838.

Revisor Rud Christiansen samt vores webmaster Maj Westphal (Mwebdesign.dk) sender vi varme hilsener som tak for jeres store arbejde uden beregning.

Der har været en lille fremgang i antal medlemmer. Foreningen består nu af 72 betalende medlemmer. Vores mål er langt højere og vi vil endnu engang

opfordre til at blive medlem af Støtteforeningen. Samtidig vil vi også opfordre nuværende medlemmer til at betale deres kontingent. Og til alle: ”Hjælp os med at agitere for medlemskab. Bliv støtteforeningens ambassadør, bliv vores forlængede arm ud til familiemedlemmer, venner, arbejdskollegaer og andre og få dem til at melde sig ind på vores hjemmeside [www.stoetteforeningenarresoedal.dk](http://www.stoetteforeningenarresoedal.dk)”.

I 2019 har bestyrelsen deltaget i 4 bestyrelsesmøder, 8 stafet-møder, et antal møder i forbindelse med HFD. Herudover har bestyrelsen brugt i nærheden af 300 timer i forbindelse med opsætning af ”Mig til Dig Stafet 2019”. Desuden er formanden støtteforeningens repræsentant i Arresødal Hospice bestyrelse.

Økonomisk set må vi indrømme at foreningen ikke kan betragtes som værende velfunderet. Vi startede 2019 op med et indestående på kr. 111.638. Hvilket skyldtes en succesfuld Stafet i 2018.

Den årlige stafet er donationsmæssigt vores vigtigste indtægtskilde, hvilket også resultatet i 2019 fortæller. Desværre kan vi allerede nu konstatere at vi ikke har den indtægtskilde i 2020 pga. Corona-krisen og aflysning af vores stafet den 4. oktober 2020. Men vi håber og tror på at ”Mig til Dig Stafet 2021” vil blive planlagt og gennemført.

I forhold til 2018 hvor vi havde et underskud på året, har vi i 2019 haft et overskud på kr. 67.649. Vi har i alt i 2019 støttet med kr. 81800.

Vi er stolte af at have efterkommet ønsker fra både patienter og pårørende samt at honorere de frivilliges store indsats på Hospice.

Til sidst en tak til de medlemmer som er mødt op til vores generalforsamling.

Jeg taler for hele bestyrelsen når jeg siger, at vi har valgt at bruge vores fritid på dette hverv, fordi vi brænder for at gøre en forskel for de mennesker som er på Arresødal Hospice.

Vi tror på at vi kan gøre en væsentlig forskel hvis vi løfter i samlet flok.

Med venlig hilsen

STØTTEFORENINGEN FOR ARRESØDAL HOSPICE

Mo Olofsson

Bestyrelsesformand